# Hiljaisen viikon rukouksia

## Hiljaisen viikon maanantai

### Rukous

Rakas Vapahtaja.
Sinä olet läpi taivasten kulkenut Jumalan Poika.
Kuitenkaan sinä et pitänyt kiinni oikeudestasi olla Jumalan vertainen.
Sinä luovuit kaikesta,
otit orjan muodon ja tulit yhdeksi meistä, veljeksemme.
Tänään me tuomme sinulle ylistyksen ja kunnian siitä,
että olet kulkenut meidän puolestamme tuskien tien.
Yhdessä kaikkien aikojen uskovien kanssa
me kätkeydymme sinun käsittämättömään rakkauteesi,
joka salli Juudaksen olla mukana viimeisellä aterialla,
rakkauteesi, jolla katsoit Pietariin, kun hän oli sinut kieltänyt,
rakkauteesi, jolla kävit rukoustaistelua Getsemanessa.
Pyhän kärsimisesi, kilvoituksesi ja verenhikesi tähden,
ristisi ja kuolemasi tähden,
armahda meitä.

Hiljaisuus

Rakas Vapahtaja.
Anna meidän olla opetuslapsiasi,
pyhitä meidät palvelukseesi.
Suo meidän tuoda omat lahjamme käyttöösi.
Anna meidän nähdä oma ympäristömme
ja koko maailma palveluspaikkana,
johon sinä viet meidät kanssasi.
Suo tämän viikon olla meille uusi antautuminen olemaan elävä,
pyhä, taivaalliselle Isälle mieluinen uhri.
Tätä rukoilemme sinulta,
maailman Vapahtaja.

S Aamen.

### Yhteinen esirukous

Jumala, Isämme,
me pyydämme kaikkea mitä sydämestämme toivomme,
kaikkea mitä tarvitsemme päivittäin,
leipää pöytäämme,
terveyttä,
turvallista maailmaa,
kunnollista asuntoa jokaiselle ihmiselle,
ystäviemme uskollisuutta,
niiden rakkautta, joita rakastamme,
rauhaa maan päälle.
Me rukoilemme kaikkien niiden puolesta,
joilla on välttämättömimmästäkin puute:
oikeudenmukaisuutta sorretuille ja pahoinpidellyille,
uusia elämisen mahdollisuuksia epäonnistuneille,
terveyttä sairaille.
Me rukoilemme asuinpaikkakuntamme puolesta,
sekä sen paikkakunnan puolesta, jossa teemme työtä,
naapuriemme ja ystäviemme puolesta,
sukulaistemme ja työtovereittemme puolesta sekä niiden puolesta,
jotka vastustavat meitä.
Me rukoilemme elämänvoimaa ja iloa kaikille ihmisille,
taitoa ja hyvää tahtoa niille,
jotka hallitsevat maailmaa.
Me rukoilemme kirkkosi puolesta,
että se olisi valo tässä maailmassa,
tie elämään.
Me rukoilemme itsemme puolesta,
että kohtaisimme toisemme huomaavaisesti,
me rukoilemme Jeesuksen Kristuksen mielenlaatua.
Sillä hän on valomme ja tiemme,
häntä me tahdomme kunnioittaa ja rakastaa kaikkina päivinämme.

S Aamen.

*© En liten bönbok att bedja i dag, 1986, nro 62
H. Oosterhuisin mukaan, suom. Tuomo Valjus*

## Hiljaisen viikon tiistai

### Rukous

Rakas Vapahtaja.
Sinut on pidätetty kuin rikollinen.
Pilkattuna ja häväistynä sinä seisot kansan edessä.
Kuin karitsa, joka teuraaksi viedään,
sinut kuljetetaan tuomioistuimen eteen.
Itsekkyyden synti tekee meidät välinpitämättömiksi
ja kovettaa meidät lähimmäistemme hädälle.
Yhteiselämämme on täynnä synnin pesäkkeitä.
Koko ihmiskuntaa ahdistaa häikäilemätön hyväksikäyttö ja väkivalta.
Herra, me tunnustamme olevamme mukana kaikessa tässä.
Pyhän kärsimisesi, kilvoituksesi ja verenhikesi tähden,
ristisi ja kuolemasi tähden,
armahda meitä.
Oi, Jumalan Karitsa,
joka pois otat maailman synnin,
armahda meitä.

Hiljaisuus

Tee, Herra, meidät valppaiksi havaitsemaan ne vääryydet,
jotka kätkeytyvät yhteiskuntaamme,
ja anna meille uskallusta oikaista ne.
Suo meille rohkeutta tunnustaa sinut elävän Jumalan Pojaksi
ja sitkeyttä seurata sinua epäilyn,
pettymysten ja uhkausten pimeydessä.
Kuule meitä, Jeesus Kristus.
Tätä rukoilemme sinulta,
maailman Vapahtaja.

S Aamen.

### Yhteinen esirukous

Sinun on maa, Jumala,
sinun on tämä paikka, maa jalkojemme alla,
ilma jota hengitämme.
Sinua me rukoilemme koko maailman puolesta.
Me rukoilemme oman maamme puolesta,
niiden puolesta jotka johtavat ja hallitsevat sitä.
Me rukoilemme kaikkien puolesta,
joita yhdistää yhteinen kulttuuri tai kieli.
Tätä me pyydämme sinulta, Jumala.
Me rukoilemme kaikkien niiden maiden puolesta,
joissa eläminen on turvatonta,
kaikkien sodan uhassa elävien puolesta,
ja kaikkien niiden puolesta,
joita viholliset uhkaavat, erityisesti - - - .
Suojele meitä uudelta maailmansodalta.
Tätä me pyydämme sinulta, Jumala.

Me rukoilemme suurvaltojen puolesta,
niiden valtioiden puolesta,
jotka määräävät maailmanpolitiikasta
sekä niiden johtajien puolesta,
että he kääntäisivät ihmiskunnan kohtalon hyväksi
eivätkä käyttäisi väärin valtaansa
vaan loisivat uusia elämisen mahdollisuuksia.
Tätä me pyydämme sinulta, Jumala.
Me rukoilemme kaikkien hyväksikäytettyjen ja riistettyjen,
köyhien ja oikeuksia vailla olevien puolesta,
niiden puolesta joita halveksitaan ja pahoinpidellään
rotunsa ja ihonvärinsä takia, erityisesti - - - ,
kaikkien niiden puolesta, jotka ovat erilaisia kuin me,
itsemme puolesta, ettemme vihaisi toisiamme ja
tekisi elämää mahdottomaksi.
Tätä me pyydämme sinulta, Jumala.
Me rukoilemme liikakansoitettujen maiden puolesta,
kaikkien nälkään kuolevien puolesta,
niiden puolesta, jotka asuvat parakeissa, slummeissa ja pakolaisleireissä,
niiden puolesta, jotka ovat joutuneet alamaailmaan,
- anna ihmisyyden ja rakkauden tunkeutua sinne heidän keskuuteensa.
Tätä me pyydämme sinulta, Jumala.
Me rukoilemme luonnonmullistuksien uhrien puolesta
erityisesti - - - ,
niiden puolesta jotka elävät pakolaisina,
työttömien ja asunnottomien puolesta,
kaikkien harhaan joutuneiden puolesta,
meidän kaikkien sinua etsivien puolesta -
johda meidät maahasi, rauhaasi.
Tätä me pyydämme sinulta, Jumala.

S Aamen.

*© En liten bönbok att bedja i dag, 1986, nro 63
H Oosterhuisin mukaan, suom. Tuomo Valjus*

## Hiljaisen viikon keskiviikko

### Rukous

Rakas Vapahtaja.
Kaikki syyt kelpaavat, kun sinut tuomitaan.
Kansa tuntee olevansa yhteisellä asialla
huutaessaan sinua ristiinnaulittavaksi.
Barabbas on sinua parempi.
Sinä tuuperrut ihmiskunnan ristin alle.
Sinä kannat ihmiskunnan puolesta piikkikruunua.
Tässä tämä ihminen on. Pilatus sanoo.
Pyhän kärsimisesi, kilvoituksesi ja verenhikesi tähden,
ristisi ja kuolemasi tähden,
armahda meitä.

Hiljaisuus

Herra, me emme ymmärrä sinun kärsimyksesi syvyyttä.
Simon kyreneläistäkin me katsomme vain sivusta.
Kuitenkin rukoilemme:
opeta meitä kantamaan meille sälytettyä ristiä sinun lähelläsi.
Anna meille voimaa ottaa oma ristimme ja seurata sinua.
Suo meidän joka päivä kuolla pois itsestämme
ja elää sinulle,
Ristinkantajamme ja Lunastajamme.
Tätä rukoilemme sinulta,
maailman Vapahtaja.

S Aamen.

### Yhteinen esirukous

Herra, me rukoilemme pimeydessä vaeltavan kansan puolesta,
vangittujen ja vainottujen puolesta,
ruokaa ja asuntoa vailla olevien puolesta,
sodan uhan alla olevien ja ammusten silpomien puolesta,
sielultaan ja ruumiiltaan sairaiden puolesta,
yksinäisten ja unohdettujen puolesta.
Anna leipää ja rauhaa,
anna oikeuden ja rauhan päästä toteutumaan maailmassa
niiden ihmisten kautta, jotka työskentelevät inhimillisen tulevaisuuden puolesta.
Anna ihmisiä, jotka tekevät tärkeitä päätöksiä,
jotka rakentavat taloja ja siltoja,
jotka muuttavat kuolleen maaperän eläväksi ja hedelmälliseksi,
jotka hoitavat ja parantavat,
jotka tutkivat ja opettavat.
Anna leipää ja rauhaa,
anna oikeutta ja vapautta kirkkosi työn kautta,
meidän kauttamme, jos niin tahdot,
anna meille armosi.
Anna meille kaikille sanasi kirkkosi julistuksessa,
niin kuin annat jokapäiväisen leivän,
niin anna sen olla meille näkyvää todellisuutta,
voima, joka pakottaa meidät rakkauden tekoihin,
valo matkalla seimestä ristille,
kuoleman varjon maan halki
luoksesi kotiin.

S Aamen.

*© En liten bönbok att bedja i dag, 1986, nro 64
B G Hallqvistin mukaan, suom. Tuomo Valjus*

## Kiirastorstai

### Rukous

Rakas Vapahtaja.
Sinä olet antanut meille testamentin,
pyhässä ehtoollisessa ruumiisi ja veresi, joka on riittävä uhri.
Mielemme täyttää kiitollisuus ja verraton ilo tästä lahjasta.
Pyhänä yönä sinä ojensit tämän testamentin avuttomille opetuslapsillesi.
Pyhänä yönä ehtoollispöytä katettiin koko ihmiskunnalle.
Pyhänä yönä sinä annoit meille palvelemisen esikuvan.
Pyhän kärsimisesi, kilvoituksesi ja verenhikesi tähden,
ristisi ja kuolemasi tähden,
armahda meitä.

Hiljaisuus

Sinun käskystäsi, Herra,
me otamme leivässä ja viinissä vastaan Sinun ruumiisi ja veresi.
Suo tämän sakramenttisi tulla meidän kauttamme uhriksi
maailman elämän puolesta.
Sinä olet virittänyt kiitosvirren
soimaan sydämissämme ja koko maailmassa,
kunnes Karitsan voitonvirsi kaikuu kaikkialla,
täyttää taivaan ja maan.
Tätä rukoilemme sinulta,
maailman Vapahtaja.

S Aamen.

## Pitkäperjantai-iltana: Kristuksen hautaaminen

### Rukous

Rakas Vapahtaja.
Kaipaus ja murhe täyttävät uskovien sydämet.
Itku ja kyyneleet ovat sumentaneet maiseman.
Ainoastaan uskolliset ystävät ovat liikkeellä.
Kuoleman hiljaisuus on laskeutunut Golgatalle.
Sillä kuolematon on kuollut, elämä kannetaan hautaan,
maailman Vapahtaja suljetaan kallion sisään.

Pyhän kärsimisesi, kilvoituksesi ja verenhikesi tähden,
ristisi ja kuolemasi tähden, armahda meitä.

Hiljaisuus

Sinä, Vapahtaja,
olet käynyt kuolemaan ja levännyt haudassa.
Sinä pyhitit haudan meille lepopaikaksi.
Sinä olet meidän elämämme kuolemassakin.
Sinä lupasit ryövärille, että hän saa olla kanssasi paratiisissa;
salli meidänkin liittyä hänen seuraansa.
Sinun armosi varassa uskallamme käydä kuolemaan turvallisesti.
Anna meidän kaikkien omiesi kanssa odottaa ylösnousemuksen aamua,
autuaallisen riemun päivää.

S Aamen.